Na temelju članka 132. Zakona o gradnji (''Narodne novine'' broj 153/13, 20/17, 39/19, 125/19) i članka 20. Statuta Općine Tinjan (''Službene novine Općine Tinjan'' broj 04/17-pročišćeni tekst, 03/20, 3/21, 2/22), a po prethodnom pribavljenom mišljenju Turističke zajednice Središnje Istre od 10.11.2023.godine, Općinsko vijeće Općine Tinjan na sjednici održanoj dana 29.11.2023.godine donijelo je slijedeću

**ODLUKU O PRIVREMENOJ ZABRANI IZVOĐENJA GRAĐEVINSKIH RADOVA**

**NA PODRUČJU OPĆINE TINJAN ZA 2024.GODINU**

I. OPĆE ODREDBE

**Članak 1.**

Ovom Odlukom privremeno se zabranjuje izvođenje građevinskih radova odnosno određuju vrste radova, vrste građevina, područje, razdoblje kalendarske godine i vrijeme u kojem se privremeno zabranjuje izvođenje građevinskih radova, utvrđuju razlozi zbog kojih se u pojedinim slučajevima mogu izvoditi građevinski radovi te provođenje nadzora.

II. VRSTE RADOVA KOJI SE PRIVREMENO ZABRANJUJU I GRAĐEVINE NA KOJE SE ZABRANA ODNOSI

**Članak 2.**

Građevinski radovi koji se u smislu ove Odluke zabranjuju smatraju se zemljani radovi i radovi na izgradnji konstrukcije građevine koji se izvode uz upotrebu teške građevinske mehanizacije i to bagera sa pneumatskim čekićem, osim subotom u vremenu od 09,00 do 15,00 sati.

Stavak 1. ovog članka odnosi se na sve vrste građevina osim građevina javne i društvene namjene.

III.  PODRUČJA ZABRANE IZVOĐENJA GRAĐEVINSKIH RADOVA

**Članak 3.**

Područje privremene zabrane izvođenja građevinskih radova su sva naselja i građevinska područja uz naselja koja administrativno pripadaju Općini Tinjan.

IV. KALENDARSKO RAZDOBLJE I VRIJEME TRAJANJA ZABRANE

**Članak 4.**

Razdoblje kalendarske godine na koje se primjenjuje zabrana izvođenja radova iz članka 2. ove Odluke je od 01. srpnja do 31. kolovoza 2024.godine u vremenu od 00:00 do 24:00 sata.

V. IZUZECI OD PRIVREMENE ZABRANE IZVOĐENJA GRAĐEVINSKIH RADOVA

**Članak 5.**

Zabrana iz ove Odluke ne odnosi se na:

1. građevine, odnosno radove za čije je građenje, odnosno izvođenje utvrđen interes Republike Hrvatske,
2. uklanjanje građevina na temelju rješenja građevinske inspekcije ili odluke drugog tijela državne vlasti,
3. hitne radove na popravcima objekata i uređaja komunalne i ostale infrastrukture koji se javljaju nenadano i kojima se sprječava nastanak posljedica opasnih za život i zdravlje ljudi kao i veća oštećenja nekretnine,
4. nužne radove na popravcima građevina kad zbog nenadano nastalih oštećenja postoji opasnost za život i zdravlje ljudi te u svrhu sprječavanja daljnje štete na istima.

VI. NADZOR NAD PROVEDBOM ODLUKE

**Članak 6.**

Nadzor nad primjenom ove odluke provodi komunalni redar Općine Tinjan.

U obavljanju nadzora komunalni redar postupa sukladno odgovarajućim odredbama važećeg Zakona o državnom inspektoratu (''Narodne novine'' broj 115/18, 117/21, 67/23).

**Članak 7.**

Ova Odluka stupa na snagu osmog dana od dana objave u Službenim novinama Općine Tinjan.

KLASA:360-01/23-01/1

URBROJ: 2163-37-02/02-23-1

Tinjan, 29.11.2023.godine

OPĆINSKO VIJEĆE OPĆINE TINJAN

Predsjednik Općinskog vijeća

Igor Antolović

**O b r a z l o ž e nj e**

Zakon o gradnji (''Narodne novine'' broj 153/13, 20/17, 39/19, 125/19) u članku 132. propisuje da predstavničko tijelo jedinice lokalne samouprave po prethodno pribavljenom mišljenju turističke zajednice općine, odnosno grada može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine, s time da se privremena zabrana ne odnosi na građevine, odnosno radove za čije je građenje, odnosno izvođenje utvrđen interes Republike Hrvatske, uklanjanje građevina na temelju rješenja građevinske inspekcije ili odluke drugog tijela državne vlasti, građenje građevina, odnosno izvođenje radova u godini u kojoj je odluka stupila na snagu.

Postupajući sukladno odgovarajućim odredbama važećeg Zakona o državnom inspektoratu (''Narodne novine'' broj 115/18, 117/21, 63/23) komunalni redar ovlašten je provesti mjere privremene obustave izvođenja radova.